Imtella' Ġunju 7, 2021 Rapport: Antonia Micallef Ritratti: Antonia Micallef Konvoj ta' vetturi militari dalgħodu terrqu f'diversi lokalitajiet fin-naħa t'isfel ta' Malta. Organizzat mill-grupp Battlefront Living History, il-konvoj ħoloq bosta kuntrasti mal-ambjent tal-lum fit-toroq u l-pjazez. Vetturi, muturi u roti militari pparkjati fil-wesgħa quddiem il-knisja taż-Żejtun ħolqu atmosfera li ħadet lil min kien għaddej mill-inħawi għal żmien il-gwerra. L-attività kienet organizzata mill-grupp Battlefront Living History u serviet ta' opportunità lill-pubbliku biex fil-waqfiet li saru f'rotta minn Raħal Ġdid sa Marsaskala josserva dawn il-mezzi ta' trasport u japprezza din il-kollezzjoni. Fabrizio Farrugia spjega li r-rota kienet mezz ta' trasport mill-aqwa fi żmien il-gwerra. "Malta kienet diffiċli minħabba li ma bdewx jidħlu konvoys, allura riżorsi bħal fjuwil kienu ineżistenti bażikament f'dan il-pajjiż. Allura waqt din il-gwerra, waqt l-attakki, l-aqwa mod possibli biex inti jirnexxielek twassal kollox minn ikel sa munizzjon kienu r-roti effettivament." Il-grupp li jħaddan mal-20 membru, jtella' rappreżentazzjonijiet storiċi tal-epoka b'kollezzjonijiet li għandhom il-voluntiera. Il-vetturi militari li ntużaw il-Ħadd huma tal-membri tal-grupp Battlefront Living History u ta' gruppi oħra affiljati magħhom.